ΓΡΑΠΤΗ ΕΡΩΤΗΣΗ P-2486/97 υποβολή: Αλέξανδρος Αλαβάνος (GUE/NGL) προς την Επιτροπή (8 Iουλίου 1997)

Θέμα: Επιχειρησιακό Πρόγραμμα «Εκπαίδευση και αρχική επαγγελματική κατάρτιση» για την Ελλάδα

Στο Επιχειρησιακό Πρόγραμμα «Εκπαίδευση και αρχική επαγγελματική κατάρτιση» της Ελλάδας και στο Υποπρόγραμμα 1, μέτρο 2 αναφέρεται η δημιουργία του «Ενιαίου Λυκείου».

Δεδομένου ότι υπάρχει χρονοδιάγραμμα για το μέτρο αυτό, ερωτάται η Επιτροπή:

1. Ποιά είναι η απορρόφηση του μέτρου αυτού για το 1994, 1995, 1996 και τι προβλέψεις υπάρχουν για το 1997;

2. Εάν υπάρχουν καθυστερήσεις απορρόφησης ποιές είναι οι κύριες αιτίες καθυστέρησης;

3. Γνωρίζει η Επιτροπή το ύψος των δαπανών για το παραπάνω μέτρο 1.2;

Απάντηση του κ. Flynn εξ ονόματος της Επιτροπής (12 Σεπτεμβρίου 1997)

Το μέτρο 2 του υποπρογράμματος 1 του υπόψη προγράμματος, που συγχρηματοδοτείται από το Ευρωπαϊκό Κοινωνικό Ταμείο (ΕΚΤ) προορίζεται για την ανάπτυξη ενός «ενιαίου (ή ολοκληρωμένου) λυκείου», το οποίο, σύμφωνα με το ελληνικό υπουργείο Παιδείας, θα αποτελεί ένα είδος ενοποίησης και εξέλιξης των σημερινών τεχνικών, επαγγελματικών και γενικών λυκείων. Οι διάφορες περιφερειακές ιδιαιτερότητες πρόκειται να ληφθούν υπόψη στον τύπο λυκείου μέσω της διδακτέας ύλης, των εκπαιδευτικών προγραμμάτων και των κατευθύνσεων. Η ανάπτυξη του ενιαίου λυκείου θα αποτελέσει για τις ελληνικές αρχές ένα καθοριστικό στοιχείο της πολιτικής τους στο εν λόγω θέμα.

1. Το μέτρο παρέμεινε πρακτικά ανενεργό κατά τα έτη 1994 και 1995 (τουλάχιστο σε ό,τι αφορά την απορρόφηση πιστώσεων) και το έτος 1996 υπήρξε μια περίοδος προγραμματισμού. Το υπουργείο Παιδείας ανέλαβε προσπάθεια προσδιορισμού και σχεδιασμού της δράσης του. Με βάση την ανάλυση αυτή η επιτροπή παρακολούθησης του προγράμματος ενέκρινε στο σύνολό του το εγχείρημα.

Παρά τον προσδιορισμό του μέτρου στο επίπεδο των ενεργειών, πολλά μένουν ακόμα να γίνουν σε κατώτερο επίπεδο (επιμέρους ενέργειες, επιμέρους σχέδια, κ.τ.λ.) αναφορικά με την περιγραφή, την εξειδίκευση, την διασαφήνιση, τη διαχείριση και την εφαρμογή του εγχειρήματος. Οι βουλευτικές εκλογές του Σεπτεμβρίου 1996 και η αλλαγή υπουργού είχαν ως αποτέλεσμα μια πρόσθετη καθυστέρηση.

Σήμερα, τουλάχιστο μια ενέργεια του μέτρου μένει ακόμη να προσδιοριστεί (εκείνη που αφορά «ένα νέο σύστημα μετάβασης από τη δευτεροβάθμια στην τριτοβάθμια εκπαίδευση»), ο προγραμματισμός του κατωτέρου επιπέδου δεν έχει ολοκληρωθεί και οι διοικητικές και διαχειριστικές αδυναμίες είναι σημαντικές.

Κατά το 1994 και 1995, η απορρόφηση πιστώσεων ήταν ανύπαρκτη, το 1996 δε ήταν της τάξης των 6 εκατ. ECU. Οι προβλέψεις για το 1997, 1998 και 1999 είναι αντίστοιχα της τάξης των 14,24 και 32 εκατ. ECU.

2. Τα κύρια αίτια της καθυστέρησης είναι, κατά τη γνώμη της Επιτροπής, τα ακόλουθα:

- μη ακριβής πολιτική επί του θέματος και, κατά συνέπεια, σημαντικές δυσχέρειες σαφούς προσδιορισμού του περιεχομένου του εγχειρήματος 7

- έλλειψη δομών προγραμματισμού και σημαντικές αδυναμίες των δομών εφαρμογής, διαχείρισης και παρακολούθησης του μέτρου 7

- συχνές αλλαγές των αρμοδίων για την μελέτη και εφαρμογή του εγχειρήματος προσώπων 7

- αλληλοκάλυψη αρμοδιοτήτων πολλών υπηρεσιών και προσώπων 7

- ανάληψη ασαφών εργασιών πολύ μεγάλης εμβελείας και ίσως υπερβολικά φιλοδόξων, αν κρίνουμε από τα αποτελέσματα.

Δεδομένης της σημαντικής καθυστέρησης και του υψηλού προϋπολογισμού που είχε αρχικά διατεθεί για το μέτρο αυτό και λαμβάνοντας υπόψη τα συμπεράσματα της ενδιάμεσης αξιολόγησης του προγράμματος, το υπουργείο Παιδείας και η Επιτροπή θα πρέπει, στο πλαίσιο της εταιρικής σχέσης, να επανεξετάσουν το εγχείρημα με την ευκαιρία της αναθεώρησης του προγράμματος, που θα πραγματοποιηθεί κατ' αρχήν πριν από το τέλος του τρέχοντος έτους.

3. Οι πιστώσεις που έχουν τη στιγμή αυτή διατεθεί για το μέτρο 1.2 «ενιαίο λύκειο» (προϋπολογισμός για την περίοδο 1994-1999) ανέρχονται σε 86,4 εκατ. ECU (συνολικό κόστος στο οποίο η κοινοτική συμμετοχή ανέρχεται σε 75%). Θα πρέπει να σημειωθεί ότι το Ευρωπαϊκό Ταμείο Περιφερειακής Ανάπτυξης συμβάλλει επίσης στην υλοποίηση του εγχειρήματος μέσω του μέτρου 1.4 του προγράμματος «σχολικές υποδομές και εξοπλισμοί». Η Επιτροπή δεν διαθέτει πληροφορίες ως προς το ακριβές ποσό αυτού του τύπου πιστώσεων καθόσον η κατανομή γίνεται στο επίπεδο των σχεδίων.